
BIROULUI  PERMANENT

AL

CAMEREI  DEPUTAŢILOR

Vă înaintăm, alăturat, raportul asupra proiectului de Lege pentru aprobarea Ordonanței de urgență a  Guvernului nr.  104/2013 privind reglementarea unor măsuri financiare-fiscale pentru Societatea „Complexul Energetic Hunedoare – S.A.”, trimis spre dezbatere în fond cu adresa nr. PLx.17/2014 din 10 februarie 2014, înregistrat sub nr. 4c-2/43 din 10 februarie 2014, Camera Deputaţilor fiind Cameră decizională. 
În raport cu obiectul şi conţinutul său, iniţiativa legislativă face parte din categoria legilor ordinare.

PREŞEDINTE,

Gheorghe DRAGOMIR

RAPORT

asupra proiectului de Lege pentru aprobarea Ordonanței de urgență a  Guvernului nr.  104/2013 privind reglementarea unor măsuri financiare-fiscale pentru Societatea „Complexul Energetic Hunedoare – S.A.”
În conformitate cu prevederile art. 95 şi 115 din Regulamentul Camerei Deputaţilor, republicat, Comisia pentru buget finanțe și bănci a fost sesizată spre dezbatere în fond,  în procedură de urgență, cu proiectul de Lege pentru aprobarea Ordonanței de urgență a  Guvernului nr.  104/2013 privind reglementarea unor măsuri financiare-fiscale pentru Societatea „Complexul Energetic Hunedoare – S.A.” , trimis cu adresa nr. PLx17/2014 din 10 februarie 2014, înregistrat sub nr. 4c-2/43 din 10 februarie 2014.

Conform prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a adoptat iniţiativa legislativă în şedinţa din 3 februarie 2014.

La întocmirea raportului s-a avut în vedere avizul favorabil al Consiliului Legislativ.
În raport cu obiectul şi conţinutul său, iniţiativa legislativă face parte din categoria legilor ordinare.
Prin această iniţiativa legislativă se propune preluarea de către Societatea Complexul Energetic Hunedoara SA a unor obligaţii fiscale datorate bugetului de stat, în limita sumei totale de 70.238.352,98 lei, ale Companiei Naţionale a Huilei SA, administrate de către Agenţia Naţională de Administrare Fiscală, neachitate la data intrării în vigoare a ordonanţei. Totodată se aprobă stingerea debitului restant în valoare de 70.238.352,98 lei pe care Societatea Complexul Energetic Hunedoara SA îl are faţă de Compania Naţională a Huilei SA în schimbul preluării obligaţiilor fiscale prevăzute mai sus. Instituirea acestui mecanism de compensare între cele trei entităţi are ca scop reducerea arieratelor în economie şi creşterea atractivităţii la privatizare a Societăţii Complexul Energetic Hunedoara SA.

În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat iniţiativa legislativă menţionată mai sus  în şedinţa din 25 februarie 2014.

Din totalul de 32 de membri ai Comisiei pentru buget, finanţe şi bănci au fost prezenţi la dezbateri  32 deputaţi.
La dezbaterea acestei iniţiative legislative a fost prezent, în calitate de invitat, din partea Ministerului Economiei – Departamentul pentru Energie, domnul Marcel Bogdan Pandelica – subsecretar de stat.

În urma examinării proiectului de Lege pentru aprobarea Ordonanței de urgență a  Guvernului nr.  104/2013 privind reglementarea unor măsuri financiare-fiscale pentru Societatea „Complexul Energetic Hunedoare – S.A.” şi a opiniilor exprimate, membri Comisiei, cu majoritate de voturi, propun supunerea spre dezbaterea şi adoptarea Plenului Camerei Deputaţilor a iniţiativei legislative  în forma adoptată de Senat.
	PREŞEDINTE,

Gheorghe DRAGOMIR
	SECRETAR,

Mihai Aurel DONŢU


Consilier parlamentar

Vasilica Popa

